PATVIRTINTA

Šiaulių Didždvario gimnazijos

direktoriaus 2020-01-06

 įsakymu Nr. V-2

 2 priedas

**MOKINIŲ PRIĖMIMO Į ŠIAULIŲ DIDŽDVARIO GIMNAZIJĄ**

**TVARKOS APRAŠAS**

**I SKYRIUS**

**BENDROSIOS NUOSTATOS**

1. Mokinių priėmimas į Šiaulių Didždvario gimnaziją organizuojamas vadovaujantis „Priėmimo į Šiaulių miesto savivaldybės bendrojo ugdymo mokyklas tvarkos aprašu“, patvirtintu Šiaulių miesto savivaldybės tarybos 2019 m. gruodžio 12 d. sprendimu Nr. T-457.

2. „Mokinių priėmimo į Šiaulių Didždvario gimnazijos tvarkos apraše“ (toliau – Aprašas) išvardyti terminai skaičiuojami kalendorinėmis dienomis imtinai. Jeigu termino ribinė diena yra ne darbo diena, termino pradžios ir pabaigos diena laikoma kita darbo diena po poilsio dienos.

3. Apraše vartojamos sąvokos:

3.1. gimnazijos aptarnaujama teritorija – teritorija, iš kurios mokiniai į gimnaziją priimami pirmumo teise;

3.2. laisva vieta – tai ne vėliau kaip iki einamųjų metų rugsėjo 1 d. likusi neužpildyta mokymosi vieta iki Šiaulių miesto savivaldybės (toliau – Savivaldybė) tarybos nustatyto mokykloms kiekvienos klasės klasių ir mokiniųskaičiaus, kai priimti visi asmenys iš gimnazijai priskirtos aptarnavimo teritorijos;

3.3. naujai formuojamos klasės – kasmet sudaromos I ir III gimnazijos klasės;

3.4. pagrindinio ugdymo programa – tai dvejų metų pagrindinio ugdymo II dalies programa, vykdoma gimnazijos I–II klasėse;

3.5. vidurinio ugdymo programa – tai dvejų metų ugdymo programa, vykdoma gimnazijos III–IV klasėse;

3.6. tarptautinio bakalaureato diplomo programa – tai dvejų metų tarptautinė vidurinio ugdymo programa, vykdoma gimnazijos III–IV klasėse ir įgyvendinama anglų kalba;

3.7. aukštesniojo lygmens bendrojo ugdymo programa – ugdymo programa, vykdoma pabaigus prieš tai vykdytą formaliojo ugdymo programą.

4. Aprašas skelbiamas gimnazijos interneto svetainėje [www.dg.su.lt](http://www.dg.su.lt)

5. Gimnazija supažindina mokinius, tėvus (globėjus, rūpintojus) su Aprašu.

**II skyrius**

**PRIĖMIMO Į gimnaziją KRITERIJAI**

6. Į gimnaziją pirmumo teise priimami mokiniai, gyvenantys gimnazijai priskirtoje aptarnavimo teritorijoje. Aptarnaujama teritorija priskiriama Savivaldybės tarybos sprendimu.

7. Jei gimnazijoje mokytis pageidauja mokinys, gyvenantis ne gimnazijai priskirtoje aptarnavimo teritorijoje, priimamas tuo atveju, jei gimnazijoje yra laisvų vietų.

8. Kiekvienais metais iki einamųjų metų kovo 31 d. Savivaldybės taryba nustato mokykloms klasių ir mokinių skaičių kitiems mokslo metams. Iki einamųjų metų rugsėjo 1 d. klasių ir mokinių skaičius patikslinamas:

8.1. jeigu iki einamųjų metų gegužės 1 d. gimnazija gauna daugiau prašymų dėl gimnazijos aptarnaujamoje teritorijoje gyvenančių mokinių priėmimo, nei buvo nustatytas iki kovo 31 d., gimnazijos direktorius dėl klasių ir (ar) mokinių skaičiaus didinimo raštu kreipiasi į Savivaldybės administracijos Žmonių gerovės ir ugdymo departamento Švietimo skyrių (toliau – Švietimo skyrius) ir pateikia į atitinkamas klases pretenduojančių mokinių sąrašą. Švietimo skyrius ne vėliau kaip per 10 darbo dienų pretendentų duomenis palygina su Gyventojų registro duomenimis. Jei gimnazijos prašymas yra pagrįstas, Savivaldybės tarybos sprendimu klasių ir (ar) mokinių skaičius didinamas;

8.2. jeigu gimnazija nesurenka nustatyto mokinių skaičiaus ir nesudaro patvirtinto klasių skaičiaus, Savivaldybės tarybos sprendimu mokinių ir (ar) klasių skaičius mažinamas.

9. Mokiniai, atvykę po rugsėjo 1 d. iš kitų savivaldybių, ir mokiniai, baigę užsienio valstybės ar tarptautinės organizacijos pagrindinio, vidurinio ugdymo programos dalį, pagrindinio ugdymo programą, priimami į gimnaziją, jei gyvena gimnazijos aptarnaujamoje teritorijoje ir jeigu atitinkamose klasėse nebus viršijamas Lietuvos Respublikos Vyriausybės nutarimu nustatytas didžiausias mokinių skaičius klasėse. Jei gimnazijoje nėra vietų, gimnazijos direktorius ar jo įgaliotas asmuo nusiunčia mokinį į artimiausią tą pačią programą vykdančią mokyklą, kurioje yra vietų.

10. Mokiniai, atvykę po rugsėjo 1 d. ne iš gimnazijos aptarnaujamos teritorijos, priimami į gimnaziją, jei mokinių skaičius konkrečiose klasėse neviršija Savivaldybės tarybos nustatyto mokykloms kiekvienos klasės mokinių skaičiaus.

11. Užsieniečiai ir Lietuvos Respublikos piliečiai, atvykę ar grįžę gyventi ir dirbti Lietuvos Respublikoje, ir jų vaikai, nemokantys arba menkai mokantys lietuvių kalbą, ugdomi gimnazijos (jei Savivaldybės taryba šią teisę suteiks gimnazijai) išlyginamosiose klasėse ir išlyginamosiose mobiliosiose grupėse, kuriose mokoma lietuvių kalbos ir parengiama mokytis pagal bendrąsias ugdymo programas.

12. Atvykę mokiniai, baigusieji užsienio valstybės ar tarptautinės organizacijos pagrindinio, vidurinio ugdymo programos dalį, pagrindinio ugdymo programą, priimami bendra tvarka, t. y. vadovaujantis Aprašu.

**III skyrius**

**PRIĖMIMAS MOKYTIS PAGAL PAGRINDINIO II DALIES, VIDURINIO UGDYMO PROGRAMAS**

13. Mokiniai mokytis pagal pagrindinio II dalies, vidurinio ugdymo programas priimami vadovaujantis Lietuvos Respublikos švietimo, mokslo ir sporto ministro patvirtintu Nuosekliojo mokymosi pagal bendrojo ugdymo programas tvarkos aprašu. Priėmimą į gimnaziją vykdo gimnazijos direktorius ir priėmimo komisija.

14. Priimant mokinius į tarptautinio bakalaureato diplomo programos klases, gimnazijoje vykdoma matematikos ir anglų k. žinių patikros. Mokiniams, grįžusiems iš užsienio, papildomai vykdoma lietuvių kalbos patikra.

15. Mokinių priėmimo sąlygas, suderintas su Švietimo skyriumi, į naujai formuojamas klases, vadovaujantis Aprašu, gimnazijos direktorius ar jo įgaliotas asmuo paskelbia iki einamųjų metų kovo 1 d. Apie priėmimą (nepriėmimą) į gimnaziją prašymus pateikusieji tėvai (globėjai, rūpintojai) informuojami prašyme nurodytu telefonu ar elektroniniu paštu ne vėliau kaip iki einamųjų metų gegužės 1 d.

16. Į tarptautinio bakalaureato diplomo klases konkurso tvarka priimami mokiniai, įgiję pagrindinį išsilavinimą Lietuvos Respublikos arba užsienio šalių mokyklose. Be konkurso į tarptautinio bakalaureato klases priimami mokiniai, baigę tarptautinio bakalaureato pagrindinio ugdymo programą (*IB Middle Years* programme) ir turintys pažymėjimą (*IB Middle Years Certificate*).

**IV skyrius**

**PRAŠYMŲ DĖL PRIĖMIMO Į NAUJAI FORMUOJAMAS KLASES PATEIKIMO TERMINAI IR PRIIMAMŲJŲ SĄRAŠŲ SUDARYMAS**

17. Nuo einamųjų metų kovo 1 d. priimami prašymai į naujai formuojamas klases.

18. Ne vėliau kaip iki einamųjų metų gegužės 10 d. gimnazija parengia preliminarų priimamų į naujai formuojamas klases mokinių sąrašą (toliau – preliminarus priimamųjų sąrašas) pagal iki einamųjų metų gegužės 1 d. gautus prašymus bei gimnazijai nustatytus klasių ir mokinių skaičius. Preliminariame priimamųjų sąraše nurodomi numatomi priimti ir nepriimami prašymus pateikę mokiniai.

19. Pirmumo teise į preliminarų priimamųjų sąrašą įtraukiami mokiniai, kurie:

19.1. gyvena gimnazijos aptarnaujamoje teritorijoje (asmenys, nurodę mokykloms skirtingus gyvenamosios vietos adresus, mokyklos prašymu turi pateikti gyvenamosios vietos deklaravimo pažymą);

19.2. jau mokosi gimnazijoje ir ketina tęsti mokymąsi pagal aukštesnę ugdymo programą;

19.3. gyvena nuomojamame būste gimnazijos aptarnaujamoje teritorijoje (pateikti nuomos sutarties, įregistruotos Nekilnojamojo turto registre, kopiją).

20. Asmenys, nurodyti Aprašo 19.1 – 19.3 papunkčiuose, nepateikę prašymo iki einamųjų metų balandžio 30 d., netenka pirmumo teisės. Jie gali būti priimami į laisvas vietas vadovaujantis Aprašo 26–27 punktais.

21. Mokinių tėvus (globėjus, rūpintojus), pateikusius prašymus iki einamųjų metų gegužės 1 d., apie numatomą mokinių priėmimą (nepriėmimą) pagal preliminarų priimamųjų sąrašą gimnazijos direktorius ar jo įgaliotas asmuo informuoja ne vėliau kaip iki einamųjų metų gegužės 20 d.

22. Nuo einamųjų metų gegužės 20 d. preliminarus priimamųjų sąrašas gali būti koreguojamas ir apie jį informuojami į sąrašą įtrauktų mokinių tėvai (globėjai, rūpintojai) ne vėliau kaip iki einamųjų metų birželio 1 d., jeigu:

22.1. gimnazija iki einamųjų metų balandžio 30 d. iš Aprašo 19.1 ir 19.3 papunkčiuose nurodytų asmenų gauna daugiau prašymų, nei buvo nustatytas mokinių skaičius klasėje;

22.2. Aprašo 19.1–19.3 papunkčiuose nurodyti asmenys pateikė prašymus į kelias mokyklas.

23. Po atrankos į laisvas vietas, vadovaujantis Aprašo 26–27 punktais, ne vėliau kaip iki einamųjų metų birželio 20 d. gimnazija, gavusi daugiau prašymų, nei Savivaldybės tarybos sprendimu buvo nustatytas klasių ir mokinių skaičius konkrečiose klasėse, užbaigia klasių formavimą ir sudaro galutinį priimamųjų į naujai formuojamas klases mokinių sąrašą (toliau – galutinis priimamųjų sąrašas). Apie į galutinį priimamųjų sąrašą įtrauktus (neįtrauktus) mokinius gimnazijos direktorius ar jo įgaliotas asmuo informuoja prašymus pateikusių mokinių tėvus (globėjus, rūpintojus).

24. Jeigu iki einamųjų metų rugpjūčio 20 d. gimnazija iš gautų prašymų negali suformuoti klasės(ių) su mažiausiu sąlyginės klasės mokinių skaičiumi, nustatytu Lietuvos Respublikos Vyriausybės nutarimu, gimnazijos direktorius ar jo įgaliotas asmuo informuoja Švietimo skyrių ir prašymus pateikusių mokinių tėvus (globėjus, rūpintojus) dėl konkrečios klasės neformavimo ir nusiunčia nepriimamus mokinius į kitas mokyklas.

25. Apie į preliminarų ir galutinį priimamųjų sąrašą įtrauktus (neįtrauktus) mokinius gimnazijos direktorius ar jo įgaliotas asmuo informuoja prašymus dėl priėmimo į gimnaziją pateikusių mokinių tėvus (globėjus, rūpintojus) prašyme nurodytu telefonu ar elektroniniu paštu.

**V skyrius**

**PRIĖMIMAS Į LAISVAS VIETAS**

26. Pirmumo teise į laisvas vietas (eilės tvarka) priimami:

26.1. mokiniai, dėl įgimtų ar įgytų sutrikimų turintys specialiųjų ugdymosi poreikių;

26.2. gimnazijoje jau besimokančių mokinių broliai ir seserys;

26.3. mokiniai, gyvenantys arčiausiai gimnazijos;

26.4. mokiniai, pageidaujantys mokytis pagal vidurinio ugdymo programą, atsižvelgiant į jų pageidavimą tęsti dalykų, dalykų modulių, kurių buvo pradėję mokytis pagal pagrindinio ugdymo programos II dalį, mokymąsi ir mokymosi pasiekimus;

26.5. vaikų ir jaunimo tautinių šokių kolektyvo „Šėltinis“ nariai;

26.6. mokiniai, pageidaujantys mokytis gimnazijos gamtamokslinėje, socialinių m., parengiamojoje tarptautinio bakalaureato klasėje.

27. Jei, priėmus mokinius pagal Aprašo 26 punktą, lieka laisvų vietų, o prašymų yra daugiau, nei gimnazija gali priimti, gimnazija nustato ir viešai paskelbia mokinių atrankos sąlygas, kurias suderina su Švietimo skyriumi, ir ne vėliau kaip iki birželio 10 d. mokinių tėvus (globėjus, rūpintojus) informuoja apie atrankos rezultatus.

**VI skyrius**

**PRIĖMIMO Į GIMNAZIJĄ ĮFORMINIMAS**

28. Priimant mokinį į gimnaziją, turi būti patikrinta jo sveikata Lietuvos Respublikos sveikatos apsaugos ministro nustatyta tvarka ir pateikti šie dokumentai:

28.1. prašymas, kurį pateikia mokinys kartu su tėvais (globėjais, rūpintojais). Prašymą galima pateikti popieriniu ar elektroniniu būdu nuo kovo 1 d.;

28.2. mokinio tapatybę patvirtinantis dokumentas;

28.3. vienas iš šių dokumentų: 8 kl. baigimo mokymosi pasiekimų pažymėjimas, įgyto pagrindinio išsilavinimo pažymėjimas ar pažyma apie mokymosi pasiekimus ankstesnėje mokykloje.

29. Mokinys, baigęs užsienio valstybės ar tarptautinės organizacijos ugdymo programą ar jos dalį ir neturintis mokymosi pasiekimų įteisinančio dokumento, priimamas mokytis pagal gimnazijos atstovų pokalbio metu su mokiniu ir jo tėvais (globėjais, rūpintojais) surinktus duomenis.

30. Prašymas ir kiti su priėmimu susiję dokumentai registruojami Mokinių tėvų prašymų registre pateikimo metu.

31. Mokinio priėmimas mokytis įforminamas Mokymo sutartimi (toliau – sutartis):

31.1. abu sutarties egzempliorius pasirašo gimnazijos direktorius ir prašymo pateikėjas;

31.2. sutartis su kiekvienu atvykusiu nauju ar gimnazijos mokiniu, pradedančiu mokytis pagal aukštesnę ugdymo programą, sudaroma jo mokymosi pagal tą ugdymo programą laikotarpiui;

31.3. sutartis registruojama Mokymo sutarčių registre.

32. Sudarius sutartį, mokinys įtraukiamas į gimnazijos Mokinių registrą.

33. Mokinių paskirstymas į klases įforminamas gimnazijos direktoriaus įsakymu.

**VII skyrius**

**INFORMAVIMAS APIE klasių formavimą ir MOKINIŲ priėmimą**

 34. Gimnazijos direktorius kasmet iki einamųjų metų kovo 1 d. gimnazijos interneto svetainėje paskelbia prašymų ir kitų pateikiamų dokumentų priėmimo vietą ir laiką (pradžią ir pabaigą), atsakingus asmenis, reikalingų pateikti dokumentų sąrašą, mokinių priėmimo komisijos sudėtį ir jos veiklos reglamentą.

 35. Gimnazijos direktorius ar jo įgaliotas asmuo Švietimo skyriaus nustatyta tvarka teikia informaciją apie klasių formavimą ir mokinių priėmimą.

**IX skyrius**

**Baigiamosios nuostatos**

 36. Priėmimo į mokyklas priežiūrą vykdo Švietimo skyrius.

 37. Už priėmimą į gimnaziją atsako jos direktorius Lietuvos Respublikos teisės aktų nustatyta tvarka.

 38. Aprašas keičiamas, stabdomas jo galiojimas ar jis pripažįstamas netekusiu galios Savivaldybės tarybos sprendimu.

 39. Tai, kas nereglamentuota Apraše, sprendžiama taip, kaip numatyta Lietuvos Respublikos teisės aktuose.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_